text: Truede med at skyde klub-medarbejdere
  15 april 2011 kl. 07.13
  En 17-årig mand fra Varde er idømt 60 dages betinget fængsel for vold mod sin eks-kæreste. Han erkendte også i retten, at han havde truet to klubmedarbejdere med at skyde hovederne af dem.
  Den unge mand havde fået karantæne fra ungdomsskolens klub på Lykkegårdsskolen. Han ønskede derfor sit kontingent tilbage. Det udviklede sig til en heftig diskussion, skriver jv.dk.
  En måned senere vendte den unge mand tilbage til ungdomsklubben, hvor han stadig var uønsket. Han ville snakke med sin eks-kæreste. 
  Det blev dog ikke til meget snak, for han gik direkte hen til hende og gav hende et knytnæveslag i ansigtet.
  
  Ungdomssanktion
  Den 17-årige er tidligere idømt en ungdomssanktion med tre års tilsyn. Derfor fik han den betingede dom i retten i Esbjerg - med vilkår om fortsat tilsyn af Varde Kommune.
  